ไฟแนนซ์ทูเดย์
โดย...ต้นกล้า
7 พ.ค. 2555

โดย...ต้นกล้า
“ก่อนเซ็นชื่อในเอกสารใดๆ พึงจำไว้ว่าข้อความตัวโตๆ นั้นคือผลประโยชน์ที่เขาจะให้เรา แต่ที่พิมพ์ไว้ตัวเล็กๆ นั่นคือสิ่งที่เราจะต้องเสีย”
...การสรรหาประธานกรรมการธนาคารแห่งประเทศไทย (ธปท.) องค์กรที่ทำหน้าที่ดูแลปากท้องของคนในชาติกำลังเข้มข้นประสาร ไตรรัตน์วรกุล ผู้ว่าการ ธปท. ได้ตัดสินใจเสนอชื่อ ม.ร.ว.จัตุมงคล โสณกุล ที่เพิ่งหมดวาระลงในตำแหน่งประธานกรรมการ ธปท. ลงสมัครคัดเลือกในตำแหน่งเดิมต่ออีกวาระ อีกคนว่ากันว่าเป็น ณรงค์ชัย อัครเศรณี 
นอกจากนี้ ยังเสนอชื่อผู้มีคุณสมบัติ 4 คน ให้คณะกรรมการสรรหาพิจารณาแต่งตั้งเป็นคณะกรรมการผู้ทรงคุณวุฒิ ธปท. แทน 2 คนที่จะหมดวาระลง
ขณะที่กระทรวงการคลังเสนอชื่อ วีรพงษ์ รามางกูร นักเศรษฐศาสตร์ชื่อดัง ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ที่ต้องการให้ ธปท.นำเงินทุนสำรองระหว่างประเทศออกไปลงทุนในสินทรัพย์อื่นๆ ของต่างประเทศให้มากขึ้น 
ทั้งหมดขึ้นอยู่กับการตัดสินใจของคณะกรรมการคัดเลือกที่แต่งตั้งขึ้นโดย รมว.คลัง มี 7 คน ประกอบด้วย พนัส สิมะเสถียร อดีต รมว.คลัง ประธานคณะกรรมการคัดเลือก ส่วนกรรมการอีก 6 คน ได้แก่ ศุภรัตน์ ควัฒน์กุล อดีตปลัดกระทรวงการคลัง ศิโรตม์ สวัสดิ์พาณิชย์ อดีตอธิบดีกรมสรรพากร สวัสดิภาพ กันทาธรรม อดีตสมาชิกวุฒิสภาและผู้อำนวยการสำนักงบประมาณ พรชัย นุชสุวรรณ อดีตผู้ช่วย รมต.ประจำสำนักนายกรัฐมนตรี ปรีชา อรรถวิภัชน์ อดีตปลัดกระทรวงอุตสาหกรรม และ วุฒิพันธุ์ วิชัยรัตน์ อดีตสมาชิกสภานิติบัญญัติแห่งชาติ
ไม่ว่าการลงมติจะออกมารูปใด ประธานกรรมการคนใหม่จะดำรงตำแหน่งได้ไม่เกิน 1 ปีเศษก็หมดวาระลง เพราะทั้งสองคนอายุ 70 ปี
วีรพงษ์ นั้น เกิดเมื่อวันที่ 1 ส.ค. 2486 ปัจจุบันมีอายุ 68 ปี 8 เดือน ดังนั้นจึงเหลือเวลา 1 ปี 4 เดือน ขณะที่ ม.ร.ว.จัตุมงคล เกิดเมื่อวันที่ 28 ก.ย. 2486 ปัจจุบันมีอายุ 68 ปี 6 เดือน หากเข้ารับตำแหน่งประธานต่ออีกวาระ จะมีเวลาดำรงตำแหน่งแค่ 1 ปี 6 เดือน